ai4bharat/Pralekha huggingface dataset:
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
இந்திய அரசில் நிலுவையில் உள்ளப் பணிகளை முடிப்பதற்கானச் சிறப்பு நடவடிக்கையின் முன்னேற்றத்தை மத்திய அமைச்சர் டாக்டர் ஜிதேந்திர சிங் ஆய்வு செய்தார்
இந்திய அரசில் நிலுவையில் உள்ளப் பணிகளை முடிப்பதற்காக அக்டோபர் 2 அன்று தொடங்கப்பட்ட சிறப்பு நடவடிக்கையின் முன்னேற்றத்தை தமதுக் கட்டுப்பாட்டில் உள்ள 9 துறைகள்/ அமைச்சகங்களில் மத்திய அறிவியல் மற்றும் தொழில்நுட்பம் இணை அமைச்சரும் ; புவி அறிவியல் இணை அமைச்சரும் ; பிரதமர் அலுவலகம், பணியாளர், பொதுமக்கள் குறைகள், ஓய்வூதியம், அணு சக்தி மற்றும் விண்வெளித்துறை இணை அமைச்சருமான டாக்டர் ஜிதேந்திர சிங் இன்று ஆய்வு செய்தார்.
புவி அறிவியல் அமைச்சகம், நிர்வாக சீர்திருத்தங்கள் மற்றும் பொதுமக்கள் குறைதீர்ப்புத் துறை, பணியாளர் மற்றும் பயிற்சித் துறை, ஓய்வூதியம் மற்றும் ஓய்வூதியர்கள் நலத்துறை, உயிரி தொழில்நுட்பத் துறை, அறிவியல் மற்றும் தொழிலக ஆராய்ச்சித் துறை, அறிவியல் மற்றும் தொழில்நுட்பத் துறை, விண்வெளித்துறை மற்றும் அணுசக்தி துறையின் செயலாளர்கள் மற்றும் தலைவர்கள் இக்கூட்டத்தில் கலந்துகொண்டனர்.
சிறப்பு நடவடிக்கை தொடங்கப்பட்ட 20 நாட்களுக்குள்ளாகவே இந்திய அரசின் அமைச்சகங்கள்/துறைகளால் பயன்படுத்தப்பட்ட தவிர்க்கக்கூடிய இடமான ஒரு லட்சம் சதுர அடிக்கும் அதிகமான இடம் உருவாக்கப்பட்டுள்ளதாக டாக்டர் ஜிதேந்திர சிங்கிற்கு தெரிவிக்கப்பட்டது. நான்கு லட்சத்திற்கும் அதிகமான கோப்புகள் மீதான பணிகள் குறுகிய காலத்தில் நிறைவு செய்யப்பட்டுள்ளது குறித்து அமைச்சர் திருப்தி தெரிவித்தார்.
பிரதமர் திரு நரேந்திர மோடியின் வழிகாட்டுதலின் பேரில் அரசில் நிலுவையில் உள்ள பணிகளை நிறைவு செய்வதற்கான சிறப்பு நடவடிக்கை செயல்படுத்தப்பட்டுள்ளது என்றும் பிரச்சாரத்தின் முடிவில் அதன் முன்னேற்றம் குறித்து அவருக்கு தெரிவிக்கப்படும் என்றும் டாக்டர் ஜிதேந்திர சிங் தெரிவித்தார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleseDetail.aspx?PRID=1765216
கனரகத் தொழில்கள் அமைச்சகம்
வாகன உதிரிபாக முன்னணி நிறுவனங்களை அடையாளம் கண்டு ஊக்கத்தொகை அளிக்கும் திட்டம்
இந்தியாவின் உற்பத்தித் திறனை அதிகரித்து, இந்தியாவில் வாகனத் தயாரிப்பு மற்றும் வாகன உதிரிபாக தொழில்துறையினருக்கு உற்பத்தியுடன் இணைந்த ஊக்கத்தொகை வழங்கும் திட்டத்தை மத்திய அரசு தொடங்கியுள்ளது. இத்திட்டத்திற்காக, அடுத்த ஐந்தாண்டுகளுக்கு ரூ.25,938 கோடி நிதிநிலை அறிக்கையில் ஒதுக்கப்பட்டுள்ளது. இந்தத் திட்டம் சாம்பியன் ஓஇஎம் ஊக்கத்தொகைத் திட்டம் & உதிரிபாக சாம்பியன் ஊக்கத்தொகைத் திட்டம் இருபிரிவுகளைக் கொண்டது. உதிரிபாக சாம்பியன் ஊக்கத்தொகைத் திட்டம், ‘விற்பனை மதிப்புடன் இணைந்த’ திட்டமாகும்.
இரு சக்கர வாகனங்கள், மூன்று சக்கர வாகனங்கள், பயணியர் வாகனங்கள், வர்த்தக வாகனங்கள் மற்றும் டிராக்டர்கள், ராணுவ பயன்பாட்டிற்கான வாகனங்கள் உள்ளிட்ட பிற எந்த அதிநவீன வாகன தொழில்நுட்ப உதிரிபாக தொழில் நிறுவனங்கள் இத்திட்டத்தின் கீழ் ஊக்கத்தொகை பெறலாம்.
பேட்டரி மின்சார வாகனங்கள் மற்றும் ஹைட்ரஜன் எரிபொருள், செல் உதிரிபாகங்களுக்கும் உற்பத்தியுடன் இணைந்த ஊக்கத்தொகை வழங்கப்படும் என மத்திய கனரனத் தொழில்துறை இணை அமைச்சர் திரு கிருஷன் பால் குர்ஜார் மாநிலங்களவையில் கேள்வி ஒன்றுக்கு எழுத்து மூலம் அளித்த பதிலில் தெரிவித்துள்ளார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1777660
(Visitor Counter : 81
குடியரசுத் துணைத் தலைவர் செயலகம்
14 பொறியியல் கல்லூரிகள் மாநில மொழிகளில் பட்டப்படிப்புகளை வழங்குவதற்கு குடியரசு துணைத் தலைவர் பாராட்டு : தொழில்நுட்ப கல்வி நிறுவனங்களும் பின்பற்ற வலியுறுத்தல்
14 பொறியியல் கல்லூரிகள், மாநில மொழிகளில் பட்டப்படிப்புகள் வழங்குவதை பாராட்டியுள்ள குடியரசு துணைத் தலைவர் திரு எம். வெங்கையா நாயுடு, தொழில்நுட்ப கல்வி நிறுவனங்கள் உட்பட தொழில் படிப்புகளை வழங்கும் மற்ற கல்வி நிறுவனங்களும் இதை பின்பற்ற வேண்டும் என வலியுறுத்தியுள்ளார்.
‘தாய் மொழியில் பொறியில் படிப்புகள் - சரியான நடவடிக்கை’ என்ற தலைப்பில் முகநூல் பதிவில் 11 இந்திய மொழிகளில் தனது கருத்தை திரு. வெங்கையா நாயுடு வெளியிட்டுள்ளார். அதில் அவர் கூறியிருப்பதாவது:
இந்தி, மராத்தி, தமிழ், தெலுங்கு, கன்னடம், குஜராத்தி, மலையாளம், பெங்காலி, அசாமி, பஞ்சாபி மற்றும் ஒடியா ஆகிய மொழிகளில் பி.டெக் படிப்புகளை நடத்த அகில இந்திய தொழில்நுட்ப கல்வி கவுன்சில் அனுமதித்தது மகிழ்ச்சி அளிக்கிறது. 8 மாநிலங்களில் 14 பொறியியல் கல்லூரிகள், புதிய கல்வியாண்டில் இருந்து தாய் மொழியில் பட்டப்படிப்புகள் வழங்க எடுத்துள்ள முடிவை நான் வரவேற்கிறேன். இது சரியான நடவடிக்கை என நான் உறுதியாக நம்புகிறேன்.
இன்ஜினியரிங், மருத்துவம் மற்றும் சட்டம் என அனைத்து தொழில் படிப்புகளும் தாய் மொழியில் கற்பிக்கப்படும் நாளை பார்ப்பது எனது ஆசை.
தாய்மொழியில் கற்பது ஒருவரின் புரிந்துகொள்ளும் திறனை அதிகரிக்கும். ஒரு பாடத்தை மற்றொரு மொழியில் புரிந்து கொள்வதற்கு, ஒருவர் முதலில் அந்த மொழியை கற்று புலமை பெற வேண்டும். அதற்கு அதிக முயற்சிகள் தேவை. ஆனால், தாய் மொழியில் கற்பதற்கு அந்த முயற்சிகள் தேவை இல்லை.
இந்தியா நூற்றுக்கணக்கான மொழிகள் மற்றும் ஆயிரக்கணக்கான வட்டார மொழிகளின் தாய்நாடாக உள்ளது. நமது தாய் மொழியுடன், நாம் தொப்புள் கொடி உறவை பகிர்ந்து கொள்வதால், நமக்கு அது மிகவும் சிறப்பானது.
உலகளவில் இரண்டு வாரங்களுக்கு ஒரு மொழி அழிந்து வருவதாக ஐ.நா. அறிக்கை தெரிவிக்கிறது. இந்தியாவில் 196 இந்திய மொழிகள் அழியும் நிலையில் உள்ளன. நமது சொந்த மொழியை பாதுகாக்கவும், வளர்க்கவும் பன்முக அணுகுமுறை தேவை. மக்கள் முடிந்த அளவு அதிக மொழிகளை கற்க வேண்டும். பின்னி பிணையப்பட்ட இன்றைய உலகில் பல மொழிகளில் புலமை பெற்றிருப்பது, சிறப்பானது. ஒவ்வொரு மொழியை நாம் கற்கும்போது, நாம் மற்ற கலாச்சாரத்துடனான தொடர்பை வலுப்படுத்துகிறோம்.
புதிய கல்விக்கொள்கை, 8ம் வகுப்பு வரையிலும் அல்லது அதற்கு பின்பும், தாய் மொழியில் கற்பதை ஊக்குவிக்கிறது. ஆரம்ப கல்வியை தாய் மொழியில் கற்பது, குழந்தைகளின் படைப்பாற்றலை அதிகரிக்கும் என உலகில் பல ஆய்வுகள் நிரூபித்துள்ளன.
அழியும் நிலையில் உள்ள மொழிகளை பாதுகாக்கும் திட்டம் , கல்வித்துறை அமைச்சகத்தின் கீழ், மேற்கொள்ளப்படுவது பாராட்டத்தக்கது. அரசால் மட்டும் விரும்பத்தக்க மாற்றத்தை கொண்டு வர முடியாது. நமது அழகான மொழிகளை பாதுகாப்பதில் மக்களின் பங்களிப்பும் முக்கியம். வீட்டில் மட்டும் அல்லாமல், முடிந்தளவு மக்கள் தங்கள் தாய்மொழியில் பேச வேண்டும்.
விரிவாக பயன்படுத்தும்போது மட்டும்தான், மொழிகள் செழித்து வளரும்.
இவ்வாறு குடியரசு துணைத் தலைவர் திரு. வெங்கையா நாயுடு குறிப்பிட்டுள்ளார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1737462
-----
(Visitor Counter : 262
தகவல் மற்றும் ஒலிபரப்பு அமைச்சகம்
எவ்வாறு கையாள்வது என்று சமுதாயத்திற்கு தெரியாத மனநல சிக்கல்கள் குறித்து ‘ஓட்டோ தி பார்பாரியன்’ எடுத்துரைக்கிறது
“எவ்வாறு கையாள்வது என்று சமுதாயத்திற்கு தெரியாத மனநல சிக்கல்கள் குறித்து ‘ஓட்டோ தி பார்பாரியன்’ எடுத்துரைக்கிறது. மன நோய்கள் எளிதில் அடையாளப்படுத்த முடியாததாக இருக்கின்றன. எளிதில் கண்டுபிடிக்க முடியாத மன அழுத்தம் குறித்த விழிப்புணர்வை இந்த திரைப்படம் உருவாக்குகிறது,” என்று இயக்குநர் ருக்சாண்ட்ரா கிடெஸ்கு கூறினார்.
தனக்கு நெருக்கமான ஒருவரின் தற்கொலையை ஒருவர் எவ்வாறு கையாள்கிறார் என்பதை இத்திரைப்படம் கூறுகிறது என்று கோவாவில் நடைபெற்று வரும் 51-வது இந்திய சர்வதேச திரைப்பட விழாவில் பத்திரிகையாளர்கள் சந்திப்பு ஒன்றில் இன்று பேசிய இயக்குநர் கூறினார்.
ரோமானிய திரைப்படமான ‘ஓட்டோ தி பார்பாரியன்’-இன் இந்திய சிறப்பு காட்சி 51-வது இந்திய சர்வதேச திரைப்பட விழாவில் நேற்று திரையிடப்பட்டது.
“நமது தினசரி வாழ்க்கையில் நாம் பயன்படுத்தும் பல்வேறு முகமூடிகளை நோக்கி இந்த திரைப்படம் கேள்விகளை எழுப்புகிறது,” என்று கிடெஸ்கு மேலும் கூறினார்.
சரஜேவோ திரைப்பட விழா, சின்ஈஸ்ட் திரைப்பட விழா மற்றும் கிழக்கு ஐரோப்பா திரைப்பட விழா ஆகியவற்றுக்கும் ‘ஓட்டோ தி பார்பாரியன்’ தேர்ந்தெடுக்கப்பட்டுள்ளது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே
காணவும்: https://pib.gov.in/PressReleasePage.aspx?PRID=1691646
சுகாதாரம் மற்றும் குடும்ப நலத்துறை அமைச்சகம்
கொவிட்-19: கட்டுக்கதைகளும் உண்மைகளும்
கொவிட்-19 காரணமாக இந்தியாவில் ஏற்படும் உயிரிழப்புகள் அதிகாரப்பூர்வ எண்ணிக்கையை விட அதிகமாக இருப்பதாகவும், உண்மையான எண்ணிக்கை குறைவாகக் கணக்கிடப்பட்டுள்ள தாகவும் வெளியிடப்பட்ட ஆய்வுக் கட்டுரையின் அடிப்படையில் சில ஊடகங்களில் செய்திகள் வெளிவந்துள்ளன.
இது குறித்து மத்திய சுகாதாரம் மற்றும் குடும்ப நல அமைச்சகம் விளக்கம் அளித்துள்ளது...
2021 நவம்பரின் அதிகாரப்பூர்வ புள்ளிவிவரங்களின்படி 0.46 மில்லியன்  பேர் உயிரிழந்த நிலையில், 2021 நவம்பர் தொடக்கத்தில் நாட்டில் 3.2 மில்லியனிலிருந்து 3.7 மில்லியன் வரையிலான மக்கள் கொவிட்-19 பெருந்தொற்றால் இறந்துள்ளனர் என்று ஆய்வு கூறுகிறது.
இதே போன்ற ஊடக செய்திகளுக்கு முன்னர் தெரிவித்தது போல், இந்த செய்திகளும் உண்மைக்கு புறம்பானவை மற்றும் முற்றிலும் தவறானவை என்று மீண்டும் தெளிவுபடுத்தப்படுகிறது. உண்மைகளின் அடிப்படையில் இல்லாமல், ஊகங்களின் அடிப்படையில் அவை உள்ளன.
கொவிட்-19 இறப்புகள் உள்ளிட்ட உயிரிழப்புகள் குறித்து தகவலளிக்கும் வலுவான அமைப்பு இந்தியாவில் உள்ளது. கிராம பஞ்சாயத்து மட்டத்திலிருந்து தொடங்கி மாவட்ட அளவிலான மற்றும் மாநில அளவிலான வெவ்வேறு நிலைகளில் தரவுகள் தொடர்ந்து தொகுக்கப்படுகின்றன. இறப்புகளைப் பற்றிய அறிக்கை வெளிப்படைத் தன்மையுடன் தொடர்ந்து தயாரிக்கப்படுகிறது. அனைத்து இறப்புகளும் மாநிலங்களால் தகவலளிக்கப்பட்ட பிறகு, மத்திய அரசால் தொகுக்கப்படுகின்றன.
உலகளவில் ஏற்றுக்கொள்ளக்கூடிய வகைப்பாட்டின் அடிப்படையில், கோவிட் இறப்புகளை வகைப்படுத்த இந்திய அரசு ஒரு விரிவான வரையறையைக் கொண்டுள்ளது. மாநிலங்களுடன் இது பகிர்ந்து கொள்ளப்பட்டு, மாநிலங்கள் இதை பின்பற்றுகின்றன. மேலும், கள அளவில் குறிப்பிட்ட சில இறப்புகள் சரியான நேரத்தில் பதிவாகவில்லை என்றால், எண்ணிக்கையை புதுப்பிக்குமாறு இந்திய அரசு மாநிலங்களை வலியுறுத்தி வருகிறது, எனவே பெருந்தொற்று தொடர்பான இறப்புகளின் சரியான எண்ணிக்கையை பெறுவதில் அரசு முழு அர்ப்பணிப்புடன் உள்ளது.
உயிரிழப்புகளை சரியான முறையில் பதிவு செய்ய மாநிலங்கள் மற்றும் யூனியன் பிரதேசங்களை இந்திய அரசு வலியுறுத்தியுள்ளது. பல்வேறு நிலைகளில் இது தொடர்ந்து கண்காணிக்கப்படுகிறது. எனவே, கொவிட் இறப்புகள் குறைவாகப் பதிவாகியுள்ளன என்று கூறுவது அடிப்படை ஆதாரமற்றது மற்றும் நியாயமற்றது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1799025
நிலக்கரி அமைச்சகம்
11.66% அதிகரிப்புடன் நவம்பரில் மொத்த நிலக்கரி உற்பத்தி 75.87 மில்லியன் டன்னாக உயர்ந்துள்ளது
இந்தியாவின் மொத்த நிலக்கரி உற்பத்தி 2021 நவம்பரில் 67.94 மில்லியன் டன்னாக இருந்ததுடன் ஒப்பிடும்போது, 2022 நவம்பரில் 11.66% அதிகரித்து 75.87 மில்லியன் டன்னாக இருந்தது. நிலக்கரி அமைச்சகத்தின் சமீபத்திய புள்ளிவிவரங்கள்படி 2022 நவம்பரில் இந்திய நிலக்கரி நிறுவனம் 12.82% வளர்ச்சியைப் பதிவுசெய்துள்ளது, அதேசமயம் சிங்கரேணி கூலரீஸ் கம்பெனி நிறுவனமும் மற்ற சுரங்கங்களும் முறையே 7.84% , 6.87% வளர்ச்சியைப் பதிவு செய்துள்ளன.
நிலக்கரி உற்பத்தியில் முதன்மையான 37 சுரங்கங்களில் 24 சுரங்கங்கள் 100 சதவீதத்திற்கும் அதிகமாக உற்பத்தி செய்தன. ஐந்து சுரங்கங்களின் உற்பத்தி 80 முதல் 100 சதவீதம் வரை இருந்தது.
மின்சார உற்பத்திப் பயபாட்டுக்கு அனுப்பப்படுவதில் கடந்த ஆண்டு 60.20 மில்லியன் டன்னுடன் ஒப்பிடும் போது, நவம்பர் 2022ல் 3.55% அதிகரித்து 62.34 மில்லியன் டன்னாக உள்ளது.
நிலக்கரி அடிப்படையிலான மின் உற்பத்தி நவம்பர் 2021 உடன் ஒப்பிடும்போது நவம்பர் 2022ல் 16.28% வளர்ச்சியைப் பதிவுசெய்துள்ளது. மேலும் நவம்பர் 2021ல் உற்பத்தி செய்யப்பட்ட மின்சாரத்தை விட நவம்பர் 2022ல் ஒட்டுமொத்த மின் உற்பத்தி 14.63% அதிகமாக உள்ளது.
வணிகம் மற்றும் தொழில்துறை அமைச்சகம்
வேளாண் சந்தை மேம்பாட்டுடன் இந்தியா – அமெரிக்கா வர்த்தகம் ஊக்கம் பெறுகிறது
இந்திய மாம்பழங்களும், மாதுளையும் அமெரிக்காவில் சந்தை வாய்ப்பைப் பெறுகின்றன
2021 நவம்பர் 23 அன்று நடைபெற்ற இந்தியா – அமெரிக்கா இடையேயான 12-வது வர்த்தகக் கொள்கை அமைப்பின் கூட்டத்தைத் தொடர்ந்து இந்தியாவின் வேளாண் மற்றும் விவசாயிகள் நலத்துறைக்கும் அமெரிக்காவின் வேளாண் துறைக்கும் இடையே கட்டமைப்பு ஒப்பந்தம் கையெழுத்தானது.
இதைத் தொடர்ந்து 2022 ஜனவரி-பிப்ரவரி மாதங்களிலிருந்து அமெரிக்காவிற்கு மாம்பழங்கள் ஏற்றுமதி தொடங்கும். 2022 ஏப்ரல் முதல் மாதுளை ஏற்றுமதி செய்யப்படும். இதற்கு இணையாக அமெரிக்காவிலிருந்து செர்ரி பழங்கள் மற்றும் அல்ஃபால்ஃபா கால்நடை தீவனம் 2022 ஏப்ரல் முதல் ஏற்றுமதியாகும்.
இத்துடன் அமெரிக்காவின் பன்றி இறைச்சிக்கு சந்தை வாய்ப்பு வழங்க தயார் என இந்தியாவின் கால்நடை பராமரிப்பு மற்றும் பால்வளத்துறை அமெரிக்காவிடம் தெரிவித்துள்ளது. இதனை இறுதிப்படுத்த கையெழுத்திடப்பட்ட தூய்மைச் சான்றிதழைப் பகிருமாறு கோரப்பட்டுள்ளது.
-------
(Visitor Counter : 206
பிரதமர் அலுவலகம்
2022-ல் வேட்டைச் சம்பவங்கள் இல்லாத ஆண்டாக முடிவடைந்திருப்பதை அடுத்து அசாம் மக்களின் காண்டாமிருக பாதுகாப்பு முயற்சிகளுக்குப் பிரதமர் பாராட்டு
2022 ஆம் ஆண்டில் வேட்டைச் சம்பவங்கள் முற்றிலும் இல்லாத ஆண்டாக நிறைவடைந்திருக்கும் நிலையில், காண்டாமிருகத்தைப் பாதுகாக்கும் அசாம் மாநில மக்களின் முயற்சிகளுக்கு பிரதமர் திரு.நரேந்திர மோடி பாராட்டு தெரிவித்துள்ளார்.
அசாம் மாநில முதலமைச்சர் திரு.ஹிமந்தா பிஸ்வா சர்மாவின் ட்விட்டரை பகிர்ந்து வெளியிட்டுள்ள பதிவில் பிரதமர் கூறியிருப்பதாவது;
“இது மிகப் பெரிய செய்தி! காண்டாமிருகங்களைப் பாதுகாப்பதில் அசாம் மாநில மக்கள் காட்டியுள்ள வழிமுறைகள் மற்றும் ஆக்கப்பூர்வமான முயற்சிகளுக்கு பாராட்டுக்கள்”.
உள்நாட்டு விமானப் போக்குவரத்து அமைச்சகம்
ராஜீவ் காந்தி தேசிய விமானப் பல்கலைக்கழகம்: தீயணைப்புப் பணியில் குறுகிய கால படிப்புக்கான சேர்க்கைப் பணியைத் தொடங்கியது
உத்தரப்பிரதேசம் மாநிலம் அமேதியில் இயங்கிவரும் இந்தியாவின் ஒரே தேசிய பல்கலைக்கழகமான, ராஜீவ் காந்தி தேசிய விமானப் பல்கலைக்கழகம் , தீயணைப்பு - அடிப்படை தீயணைப்பு படிப்புக்கான பாடநெறியில் தனது தொழிற்பயிற்சிக்கு சேர்க்கை செயல்முறையைத் தொடங்குவது குறித்து அறிவித்துள்ளது. ஆர்வமுள்ள மாணவர்கள், இந்தத் திட்டத்தில் சேருவதற்கான இசைவை gmraa.contact@gmrgroup.in என்ற மின்னஞ்சல் மூலம் அனுப்பலாம்.
ராஜீவ் காந்தி தேசிய விமானப் பல்கலைக்கழகத்தின் செயல்முறை துணைவேந்தர் திரு.அம்பர் துபே கூறுகையில், “தீயணைப்பு வீரர்கள் விமானத் துறையில் ஒரு முக்கிய அங்கமாக உள்ளனர். நாடு முழுவதும் விமான நிலையங்கள் விரிவாக்கம் செய்யப்பட்டுவருதால், பயிற்சி பெற்ற வல்லுனர்களுக்கான தேவை அதிகரிக்கும். எங்கள் பாடத்திட்டத்தின் மூலம், இந்தத் துறையில் எதிர்கால தேவையை நிறைவு செய்யும் வகையில் திறமையான நிபுணர்களை நாங்கள் தயார்படுத்துகிறோம்"
அடிப்படை தீயணைப்பு வீரர்களுக்கான பாடத்திட்டம் என்பது தீயணைப்பு வீரராக தங்கள் தொழிலைத் தொடங்க வேண்டும் என்ற ஆர்வமுள்ளவர்களுக்கான, 6 மாத கால சான்றிதழ் திட்டமாகும். இந்த பாடத்திட்டம் ஜி.எம்.ஆர் ஏவியேஷன் அகாடெமியுடன் இணைந்து நடத்தப்படுகிறது.
முற்றிலும் குளிர் சாதன வசதி செய்யப்பட்ட உலகத்தரத்திலான வகுப்பறைகள், நூலகம் மற்றும் விடுதிகளைக் கொண்ட பயிற்சி மையத்தில் இந்தப் பாடத்திட்டம் நடத்தப்படுகிறது. பாடத்திட்டத்தின் போது, மாணவர்களுக்கு, நிஜ வாழ்க்கையின் அனுபவத்தை வழங்கும் வகையில் தீ அணைப்புப் பயிற்சி குறித்து செயலில் உள்ள ஓடுபாதையில் நிபுணர்களால் நேரடிப் பயிற்சி அளிக்கப்படுகிறது. உண்மையான பணி நிலைமைகள் குறித்து, நேரடியாகக் கிடைத்த நுண்ணறிவுத் தகவல்களை வழங்கும் வகையில், விமானிகளாக பயிற்சிபெறும் மாணவர்கள், விமான நிலைய செயல்பாட்டு நிபுணர்களுடன் கலந்துரையாடல்கள் நடத்துவதற்கும் ஏற்பாடு செய்யப்பட்டுள்ளது. முன்னணி விமான நிலைய ஆபரேட்டர்களுடன், வளாக வேலைவாய்ப்புக்கான வசதியையும் இந்தப் பல்கலைக்கழகம் வழங்குகிறது.
தகுதி: உடல் ரீதியாகவும், மருத்துவ ரீதியாகவும் தகுதியான ஆண் அல்லது பெண் விண்ணப்பதாரர் 18 வயதுக்கு மேற்பட்டவர்களாக இருக்க வேண்டும். 10 + 2 தேர்வில் தேர்ச்சி பெற்றவர்கள் மட்டுமே சேர்க்கை செயல்முறைக்கு விண்ணப்பிக்க முடியும். பெண் விண்ணப்பதாரரின் உயரம் 157 செ.மீ-க்கும் அதிகமாகவும்,. ஆண் விண்ணப்பதாரரின் உயரம் 165 செ.மீ–க்கும் அதிகமாகவும் இருக்க வேண்டும். விண்ணப்பதாரர்கள் இலகு ரக / கனரக மோட்டார் வாகன ஓட்டுனர் உரிமம் பெற்றிருக்க வேண்டும்; ஆங்கிலத்தில் சிறந்த புரிதலும் இருக்க வேண்டும்.
தற்போதைய பாடத்திட்டம் 17 ஆகஸ்ட் 2020 முதல், 14 பிப்ரவரி 2021 வரை நடைபெறும் என்று அறிவிக்கப்பட்டுள்ளது.
வணிகம் மற்றும் தொழில்துறை அமைச்சகம்
இந்திய ஸ்டார்ட் அப் சூழலியல் கடந்த 5 வருடங்களில் மிகப்பெரிய வளர்ச்சியை எட்டியுள்ளது: திரு பியுஷ் கோயல்
ஸ்டார்ட் அப் எனப்படும் புது நிறுவனங்களுக்கான 'பிராரம்ப்: ஸ்டார்ட் அப் இந்தியா சர்வதேச உச்சி மாநாட்டை' மத்திய ரயில்வே, வர்த்தகம், தொழில்கள், நுகர்வோர் விவகாரங்கள் மற்றும் பொது விநியோக அமைச்சர் திரு பியுஷ் கோயல் இன்று தொடங்கி வைத்தார்.
ஸ்டார்ட் அப் இந்தியா இயக்கம் தொடங்கப்பட்டதிலிருந்து இந்திய ஸ்டார்ட் அப் சூழலியல் கடந்த 5 வருடங்களில் மிகப்பெரிய வளர்ச்சியை எட்டியுள்ளதாக இரண்டு நாள் மாநாட்டை துவக்கி வைத்து பேசிய திரு பியுஷ் கோயல் கூறினார்.
அண்டை நாடுகளுக்கு முன்னுரிமை என்னும் கொள்கையை பறைசாற்றுவதாக இந்த மாநாடு அமைந்துள்ளது என்று கூறிய அமைச்சர், உறுப்பு நாடுகளுக்கு இடையேயான கூட்டை இம்மாநாடு வலுப்படுத்தும் என்று நம்பிக்கை தெரிவித்தார்.
புதிய சிந்தனைகளை கொண்டுள்ள ஸ்டார்ட் அப்புகள் உற்சாகத்துடன் புதுமைகளை படைத்து வருவதாகவும், பெருந்தொற்றின் போது அவை சிறப்பான பங்காற்றியதால் சரியான சமயத்தில் இந்த மாநாடு ஏற்பாடு செய்யப்பட்டுள்ளது என்றும் அமைச்சர் கூறினார்.
41,000-க்கும் அதிகமான ஸ்டார்ட் அப்புகள் அரசுடன் தங்களை பதிவு செய்து கொண்டுள்ளதாகவும், ஆனால் இன்னும் அதிக அளவில் புது நிறுவனங்கள் அடிமட்ட அளவில் செயல்பட்டு சிறப்பான பணியை செய்து வருவதாகவும் திரு கோயல் கூறினார்.
மத்திய விமான போக்குவரத்து, வீட்டு வசதி மற்றும் நகர்ப்புற விவகாரங்கள் இணை அமைச்சர்  திரு ஹரதீப் சிங் புரி, மத்திய வர்த்தகம் மற்றும் தொழில்கள் இணை அமைச்சர் திரு சோம் பர்காஷ் உள்ளிட்டோர் இம்மாநாட்டில் உரையாற்றினர்.
பிராரம்ப்: ஸ்டார்ட் அப் இந்தியா சர்வதேச உச்சி மாநாட்டில் 2021 ஜனவரி 16 அன்று பிரதமர் திரு நரேந்திர மோடி காணொலி மூலம் உரையாற்றவிருக்கிறார். இம்மாநாட்டின் போது ஸ்டார்ட் அப்புகளை சேர்ந்தவர்களுடன் பிரதமர் உரையாடுவார்.
வர்த்தகம் மற்றும் தொழில் அமைச்சகத்தின் தொழில்கள் மற்றும் உள்நாட்டு வர்த்தக ஊக்குவிப்பு துறையால் ஜனவரி 15 மற்றும் 16 ஆகிய தேதிகளில் இந்த உச்சி மாநாடு நடத்தப்படுகிறது. பிம்ஸ்டெக் ஸ்டார்ட் அப் உச்சி மாநாட்டை நடத்த இந்தியா உறுதி பூண்டுள்ளது என்று ஆகஸ்ட் 2018-இல் காத்மாண்டுவில் நடைபெற்ற நான்காவது பிம்ஸ்டெக் உச்சி மாநாட்டில் பிரதமர் உறுதியளித்தவாறு இந்த இரண்டு நாள் மாநாடு ஏற்பாடு செய்யப்பட்டுள்ளது.
2016 ஜனவரி 16 அன்று பிரதமரால் தொடங்கப்பட்ட ஸ்டார்ட் அப் இந்தியா முன்னெடுப்பின் ஐந்தாவது ஆண்டில் இந்த உச்சி மாநாடு குறிக்கிறது. 25-க்கும் அதிகமான நாடுகளிலிருந்து 200-க்கும் அதிகமான சர்வதேச வல்லுநர்கள் பங்குபெறும் இந்த உச்சி மாநாடு ஸ்டார்ட் அப் இந்தியா திட்டத்தை மத்திய அரசு தொடங்கியதற்கு பின்பு நடைபெறும் மிகப்பெரிய ஸ்டார்ட்அப் நிகழ்ச்சி ஆகும்.
ஸ்டார்ட் அப் சூழலியல்களை உருவாக்கி வலுப்படுத்தும் விதமாக, உலகம் முழுவதிலும் உள்ள நாடுகளுக்கு இடயே பல்வேறு துறைகளில் ஒத்துழைப்பு மற்றும் கூட்டை மேம்படுத்தும் வகையில் 24 அமர்வுகள் இந்த உச்சிமாநாட்டில் நடைபெறும்.
மேலும் விவரங்களுக்கு இந்த ஆங்கில செய்தி குறிப்பை பார்க்கவும்:
https://pib.gov.in/PressReleasePage.aspx?PRID=1688799
------
(Visitor Counter : 284
சுகாதாரம் மற்றும் குடும்ப நலத்துறை அமைச்சகம்
பாலூட்டும் தாய்மார்கள் கொவிட்-19க்கு எதிராக எந்த தயக்கமும் இல்லாமல் தடுப்பூசி போட்டுக்கொள்ள வேண்டும்: டாக்டர் சமிரன் பாண்டா, தலைவர், தொற்றுநோயியல் மற்றும் தொற்று நோய்கள் பிரிவு, இந்திய மருத்துவ ஆராய்ச்சி கவுன்சில்
பாலூட்டும் தாய்மார்கள், கொவிட்-19க்கு எதிராக எந்த தயக்கமும் இல்லாமல் தடுப்பூசி போட்டுக் கொள்ள வேண்டும். தடுப்பூசி போடுவதன் காரணமாக தாய்க்கு உருவாகும் எதிர் பொருள், தாய்பாலூட்டும் போது குழந்தைக்கும் சென்று பயனுள்ளதாக இருக்கும் என இந்திய மருத்துவ ஆராய்ச்சி கவுன்சிலின் தொற்றுநோயியல் மற்றும் தொற்று நோய்கள் பிரிவு தலைவர் டாக்டர் சமிரன் பாண்டா கூறுகிறார்.
எதிர் பொருள் பரிசோதனைக்கு செல்வது வீண்: டாக்டர் சமிரன் பாண்டா.
நோய் எதிர்ப்பு சக்தி, எதிர்பொருள்களை மட்டும் சார்ந்தது அல்ல என்பதால், எதிர்பொருள் பரிசோதனைக்கு செல்வது வீண் என டாக்டர் சமிரன் பாண்டா கூறினார். சந்தையில் கிடைக்கும் பொருட்களை பயன்படுத்தி, உடலில் உருவாகும் எதிர்பொருட்கள், கொவிட்-19 நோயிலிருந்து பாதுகாக்கும் எதிர்பொருட்களாக இருக்க வேண்டிய அவசியம் இல்லை. ஒருவர் தடுப்பூசி போடும்போது இரு வகையான நோய் எதிர்ப்பு சக்தி உருவாகிறது. ஒன்று எதிர்பொருளை சமநிலைப்படுத்தும். இரண்டாவது செல் மத்தியஸ்த நோய் எதிர்ப்பு சக்தியாகும். மூன்றாவது மற்றும் மிக முக்கியமான ஒன்று நோய் எதிர்ப்பு சக்தி. இந்த நோய் எதிர்ப்பு சக்தி, தடுப்பூசி போட்டபின்பு ஏற்படுகிறது இது உடல் செல்லில் இருக்கிறது. வைரஸ் உடலில் நுழையும்போது, இது எதிர்த்து செயல்படுகிறது.
‘‘தடுப்பூசிகள் முற்றிலும் பாதுகாப்பானது’’
ஆஸ்த்துமா, தூசி அலர்ஜி, மகரந்த துகள் அலர்ஜி உள்ளவர்களும் தடுப்பூசி போட்டுக் கொள்ளலாம் என டாக்டர் சமிரன் பாண்டா தெளிவுப்படுத்துகிறார். இணை நோய் உள்ளவர்களும், நிலையாக இருந்தால், தடுப்பூசி போட்டுக்கொள்ளலாம். நீரிழிவு நோய் உள்ளவர்களும், இதர பிரச்சினைகள் உள்ளவர்களும் தடுப்பூசி போட்டுக் கொள்வது நல்லது. ஏனென்றால் அவர்களுக்கு தொற்று ஏற்படும் அபாயம் அதிகம்.
புதிய வகை கொரோனாக்கள் பரவும் நிலையில் ஏற்கனவே கூறப்பட்ட தடுப்பு நடவடிக்கைகள் மற்றும் சிகிச்சையில் எந்த மாற்றமும் இல்லை என டாக்டர் பாண்டா கூறுகிறார். ‘‘ஏற்கனவே உள்ள கொரோனா வகையாக இருந்தாலும், புதிய வகை கொரோனாவாக இருந்தாலும், அனைத்து வகைகளும், பரவும் விதம் ஒரே மாதிரியானதுதான். முகக்கவசம் அணிவது, கூட்டம் உள்ள இடங்களை தவிர்ப்பது, கிருமிநாசினி ஆகியவை இன்னும் தொற்று பரவுவதை கட்டுப்படுத்தும் திறமையான நடைமுறைகளாக உள்ளன.’’
முழுப் பேட்டியை இந்த இணைப்பில் காணவும்:
https://www.indiascience.in/videos/corona-ko-harana-hai-vaccination-special-with-dr-samiran-panda-head-division-of-epidemiology-and-communicable-diseases-icmr
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1734159
நுகர்வோர் நலன், உணவு மற்றும் பொது விநியோகம் அமைச்சகம்
தமிழகம் உள்ளிட்ட மாநிலங்களிலிருந்து கரீஃப் பருவத்தில் 326 லட்சம் மெட்ரிக் நெல் கொள்முதல்
தமிழ்நாடு, ஆந்திரா, தெலங்கானா, கேரளா, சத்தீஷ், மகாராஷ்ட்ரா, பஞ்சாப். ஹரியானா, குஜராத், பீகார், உத்தரப்பிரதேசம் உள்ளிட்ட மாநிலங்களிலிருந்து கரீஃப் பருவத்தில் டிசம்பர் 8-ம் தேதி வரை 326 லட்சம் மெட்ரிக் டன் நெல் கொள்முதல் செய்யப்பட்டுள்ளது. குறைந்தபட்ச ஆதரவு விலையுடன் கூடிய நெல் கொள்முதல், ரூ.63,897.73 கோடி அளவுக்கு செய்யப்பட்டுள்ளது. இதுவரை 25.94 லட்சம் விவசாயிகள் இதன் மூலம் பயனடைந்துள்ளனர்.
----
(Visitor Counter : 127
குடியரசுத் துணைத் தலைவர் செயலகம்
ஈகைத் திருநாளாம் பக்ரீத் பண்டிகையையொட்டி நாட்டுமக்களுக்கு குடியரசு துணைத்தலைவர் வாழ்த்து
ஈகைத் திருநாளாம் பக்ரீத் பண்டிகையையொட்டி நாட்டு மக்களுக்கு குடியரசு துணைத்தலைவர் திரு ஜக்தீப் தன்கர் வாழ்த்து தெரிவித்துள்ளார்.
இது குறித்து அவர் வெளியிட்டுள்ள வாழ்த்துச் செய்தியில் கூறியிருப்பதாவது:
“இந்தப் புனித திருநாளில் இந்தியர்கள் அனைவருக்கும் என்னுடைய வாழ்த்துக்களை தெரிவித்துக் கொள்கிறேன். பக்ரீத் திருநாள் என்பது தியாகம் மற்றும் சுயநலமின்மையின் அடையாளமாகத் திகழ்வதுடன், நம்முடைய நன்றியை வெளிப்படுத்துவதற்கான விழாவாகவும் திகழ்கிறது. குடும்ப உறுப்பினர்களும், சமூகத்தினரும் ஒன்றாக இணைந்து தங்களது மகிழ்ச்சியை வாழ்த்துக்களைப் பகிர்ந்து கொள்ளும் விழாவாகும். இந்த ஈகைத் திருநாள் அனைவருக்கும் அமைதி, வளம் மற்றும் மகிழ்ச்சியை அளிக்கட்டும்”.
----
(AP/ES/KPG/KRS
(Visitor Counter : 64
ரெயில்வே அமைச்சகம்
தென்மாநிலங்களுக்கு 17,700 மெட்ரிக் டன் மருத்துவ ஆக்ஸிஜனை விநியோகித்தன ஆக்ஸிஜன் எக்ஸ்பிரஸ் ரயில்கள் : தமிழகத்துக்கு 5674 மெட்ரிக் டன் விநியோகம்
இந்திய ரயில்வே இதுவரை பல மாநிலங்களுக்கு 32,095 மெட்ரிக் டன் ஆக்ஸிஜனை, 1834க்கும் மேற்பட்ட டேங்கர்கள் மூலம் விநியோகித்துள்ளது.
இதுவரை 444 ஆக்ஸிஜன் எக்ஸ்பிரஸ் ரயில்கள் தங்கள் பயணத்தை முடித்துள்ளன. தென் மாநிலங்களுக்கு 17,700 மெட்ரிக் டன் ஆக்ஸிஜன் விநியோகிக்கப்பட்டுள்ளன.
ஆக்ஸிஜன் எக்ஸ்பிரஸ் ரயில்கள் தெலங்கானா, ஆந்திரா, கர்நாடகா, மற்றும் தமிழகம் போன்ற தென் மாநிலங்களுக்கு முறையே 3200, 4000, 4200, 5600 மெட்ரிக் டன்னுக்கும் மேற்பட்ட ஆக்ஸிஜன்களை விநியோகித்துள்ளன.
3 ஆக்ஸிஜன் எக்ஸ்பிரஸ் ரயில்கள் 14 டேங்கர்களுடன், 258 மெட்ரிக் டன் ஆக்ஸிஜனை் கொண்டு சென்று கொண்டிருக்கின்றன.
இதுவரை மகாராஷ்டிராவுக்கு 614, உத்தரப் பிரதேசத்துக்கு 3797, மத்தியப் பிரதேசத்துக்கு 656, தில்லிக்கு 5722, ஹரியானாவுக்கு 2354, ராஜஸ்தானுக்கு 98, கர்நாடகாவுக்கு 4227, உத்தரகாண்ட்டுக்கு 320, தமிழகத்துக்கு 5674, ஆந்திரப் பிரதேசத்துக்கு 4037, பஞ்சாப்புக்கு 225, கேரளாவுக்கு 513, தெலங்கானாவுக்கு 3255, ஜார்கண்டுக்கு 38, அசாமுக்கு 560 மெட்ரிக் டன் ஆக்ஸிஜன்கள் வழங்கப்பட்டுள்ளன.
இன்னும் அதிக ஆக்ஸிஜன் எக்ஸ்பிரஸ் ரயில்கள், இன்று இரவு புறப்படும் என எதிர்பார்க்கப்படுகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1728191
நீர்வளத் துறை அமைச்சகம்
மத்திய நீர்வளம், நதிகள் மேம்பாடு மற்றும் கங்கை நதி தூய்மைப்படுத்துதல் துறை இணை அமைச்சராக டாக்டர் சத்ய பால் சிங் பதவியேற்றார்
புது தில்லியில் இன்று மத்திய நீர்வளம், நதிகள் மேம்பாடு மற்றும் கங்கை நதி தூய்மைப்படுத்துதல் துறை இணை அமைச்சராக டாக்டர் சத்ய பால் சிங் பதவியேற்றார். இந்நிகழ்ச்சியில் பேசிய டாக்டர் சிங் தனக்கு புதிய பொறுப்பு அளித்தற்காக பிரதமருக்கு நன்றி தெரிவித்தார். தனக்கு கொடுக்கப்பட்டுள்ள பொறுப்பை தன்னால் இயன்ற அளவு நிறைவேற்ற போவதாகவும் என்றும் தெரிவித்தார்.
1955- ஆம் ஆண்டு நவம்பர் 29-ஆம் தேதி உத்தர பிரதேசம் பக்பத் மாவட்டத்தில் உள்ள பாசோலி கிரமாத்தில் டாக்டர் சிங் பிறந்தார். இவர் மீருட் பல்கலைக்கழகம், தில்லி பல்கலைக்கழகம் மற்றும் ஆஸ்திரேலியாவில் உள்ள வோலோன்காங் பல்கலைக்கழகம் ஆகிய பல்கலைக்கழகங்களில் பயின்றார். ரசாயனம் மற்றும் தொழில் நிர்வாகத் துறையில் முதுநிலைப் பட்டமும் பொது நிர்வாகத் துறையில் முனைவர் பட்டமும் பெற்றார். 1980-ஆம் ஆண்டின் இந்திய காவல் பணியில் சேர்ந்த திரு. சிங் மும்பை, பூனே, நாக்பூர் ஆகிய நகரங்களில் காவல் ஆணையராக பணியாற்றியுள்ளார். 2014-ஆம் ஆண்டு பக்பட் தொகுதியில் இருந்து மக்களவைக்கு தேர்ந்தெடுக்கப்பட்டார்.
தலாஷ் இன்சன் கீ, அறிவியல் மற்றும் ஆன்மீகம், டக்ளிங்க் நக்ஸ்லிசம் – அன் இந்தியன் பேர்ஸ்பேக்டிவ் போன்ற தலைப்புகளில் பதிப்பகங்களை வெளியிட்டுள்ளார். உந்துப்பந்து, தடகள விளையாட்டுக்கள், துப்பாக்கிச் சூடு, யோகா ஆகியவற்றில் இவர் ஆர்வம் கொண்டவர்.